
Külföldi és hazai tulajdonú vállalatok béregyenlőtlenségének és területi hatásainak vizsgálata Magyarországon

Kulcsszavak: Bérkülönbség; külföldi tulajdon; területi autokorreláció; Blinder-Oaxaca dekompozíció
Dolgozatunkban a magyarországi keresetek területi eloszlásának, valamint a hazai és külföldi tulajdonrészű vállalatok szerinti különbségeit elemeztük a 2010-es, 2014-es, valamint a 2018-as évben Blinder-Oaxaca dekompozíció segítségével. Mindhárom évben pozitív területi autokorreláció figyelhető meg az átlagbérek között járási szinten, a nagyobb átlagkeresetű területekhez nagyobb bérkoncentráció társul. A külföldi tulajdonrésszel nem rendelkező vállalatok dolgozói körülbelül 30-34%-kal alacsonyabb átlagbérben részesültek, ez felbontható egy összetételhatásra és egy nem megmagyarázható részre. Az átlagos keresetek eltérésének körülbelül fele nem magyarázható meg a munkavállalók és a vállalatok adottságainak eloszlásából, ez a három év során közel azonos értékeket mutatott. Az összetételhatás mértéke ezzel szemben 2010-ről 2018-ra csökkent. A külföldi érdekeltséggel rendelkező cégek magasabb bérekkel értékelik a diplomás végzettségű dolgozóikat, emellett a kontrollváltozókkal meg nem magyarázható módon a béregyenletek tengelymetszete is különbözött. A hatásfelbontást vármegyék szerint külön megvizsgálva megfigyelhető, hogy az egyes területi egységeken más-más értéket vett fel a bérprémium.



